স্টাফ রিপোর্টার ॥ কয়লা সংকট আর আধুনিকায়নের ফলে বিলুপ্তির পথে যেতে চলেছে কামার শিল্প। লোহার তৈরি ছুরি, কাঁচি, কুড়াল, দা-বটির পরিবর্তে স্টেইনলেস স্টিলের তৈরি বিদেশি আধুনিক গ্রহসামগ্রী বাজার দখল করেছে। ফলে এ শিল্প এখন হুমকির মুখে। বড় বড় শিল্পকারখানাগুলো বিদেশ থেকে এলসির মাধ্যমে কয়লা আমদানী করে থাকে। কিন্তু সে কয়লা কামাররা পান না। ফলে আবাসিক বাড়ির খড়ির কয়লা দিয়ে এ শিল্পকে টিকিয়ে রাখা দুঃসাধ্য হয়ে পড়েছে তাদের জন্য। কুটির শিল্পকে বাঁচিয়ে রাখতে কামারদের মাঝে খনিজ কয়লার সরবরাহ নিশ্চিত করা হলে একে বাঁচিয়ে রাখা সম্ভব বলে দাবি করছেন কামার শিল্পীরা। এক সময়ে শহরের মোড়ে মোড়ে কামারদের কর্মব্যস্থতা চোখে পড়ত। কালিঝুলি আর ধোঁয়ায় কামারশালায় কামারদের দিন-রাত ব্যস্ত থাকতে দেখা যেত। শহরের বিমল কর্মকার বলেন, ...